CELEX: 32018D0321(01)
Language: bg
Date: 2018-03-14 00:00:00
Title: Решение на Комисията от 14 март 2018 година относно Механизма за бежанците в Турция за изменение на Решение C(2015) 9500 на Комисията по отношение на приноса за Механизма за бежанците в Турция

21.3.2018   
            
            
               BG
            
            
               Официален вестник на Европейския съюз
            
            
               C 106/4
            
         РЕШЕНИЕ НА КОМИСИЯТА
   от 14 март 2018 година
   относно Механизма за бежанците в Турция за изменение на Решение C(2015) 9500 на Комисията по отношение на приноса за Механизма за бежанците в Турция
   (2018/C 106/05)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз, и по-специално член 210, параграф 2 и член 214, параграф 6 от него,
   като има предвид, че:
   
               (1)
            
            
               В точка 6 от Изявлението на ЕС и Турция от 18 март 2016 г. („Изявлението“) се казва, че Съюзът ще мобилизира финансиране за Механизма от още 3 000 000 000 EUR до края на 2018 г., след като първоначално предоставените 3 000 000 000 EUR по линия на Механизма за бежанците в Турция („Механизма“) са били изчерпани почти в пълна степен и ако са спазени съответните условия.
            
         
               (2)
            
            
               На 3 февруари 2016 г. представителите на правителствата на държавите членки изготвиха Общо разбиране за създаване на рамка за управление и обвързаност с условия за Механизма за бежанците в Турция между държавите — членки на ЕС, и Комисията („Общото разбиране“).
            
         
               (3)
            
            
               Комисията отбелязва, че разпределението на вноските за първия транш беше 1 000 000 000 EUR от бюджета на Съюза и 2 000 000 000 EUR от държавите членки. Тя счита, че за втория транш следва да се приложи същото разпределение за периода 2018—2019 г.
            
         
               (4)
            
            
               Поетапното предоставяне на помощта е обвързано с по-нататъшното прилагане на договореността между Европейския съюз и Република Турция за засилване на сътрудничеството помежду им за подпомагане на лицата, ползващи се от временна закрила, и за управление на миграцията в рамките на координирано усилие за справяне с кризата.
            
         
               (5)
            
            
               Вноските на отделните държави членки следва да бъдат включени в бюджета на Съюза като външни целеви приходи в съответствие с член 21, параграф 2, буква б) от Регламент (ЕС, Евратом) № 966/2012 на Европейския парламент и на Съвета (1). Тъй като в съответствие с член 317 от Договора Комисията единствена носи отговорност за изпълнението на бюджета на Съюза, следва да ѝ се предоставят, от името на Съюза, сертификати за финансов принос от страна на държавите членки. Всеки сертификат за финансов принос, изразен в евро, позволява на Комисията да предостави съответните бюджетни кредити за поети задължения при получаване на сертификата, в съответствие с член 7, параграф 2 от Делегиран регламент (ЕС) № 1268/2012 на Комисията (2) Отделните сертификати за финансов принос ще се основават на единен образец, позволяващ при необходимост адаптиране към специфични нужди.
            
         
               (6)
            
            
               Решенията и действията, свързани с предоставянето на хуманитарна помощ, ще бъдат изпълнени в съответствие с Регламент (ЕО) № 1257/96 на Съвета (3) и съгласно принципите, заложени в Европейския консенсус относно хуманитарната помощ (4).
            
         
               (7)
            
            
               По гореизложените причини е необходимо да се измени съответно Решение С(2015) 9500 на Комисията,
            
         ПРИЕ НАСТОЯЩОТО РЕШЕНИЕ:
   Член 1
   Решение C(2015) 9500 на Комисията се изменя, както следва:
   
               1.
            
            
               Член 1 се заменя със следното:
               „С настоящото решение се създава механизъм за координация — Механизъм за бежанците в Турция („Механизмът“), за да се окаже помощ на Турция за посрещане на непосредствените хуманитарни нужди и нуждите, свързани с развитието, на бежанците и лицата, отговарящи на условията за субсидиарна закрила, и приемащите ги общности, както и на националните и местните органи за управление и преодоляване на последиците от притока на бежанци и лица, отговарящи на условията за субсидиарна закрила.“
            
         
               2.
            
            
               В член 2 параграф 2 се заменя със следното:
               „Конкретната цел на Механизма е да се засилят ефективността и взаимното допълване на подпомагането, предоставяно за бежанците и лицата, отговарящи на условията за субсидиарна закрила, и за приемащите ги общности, националните и местните органи с цел управление и преодоляване на последиците от притока на бежанци и лица, отговарящи на условията за субсидиарна закрила.“
            
         
               3.
            
            
               В член 4 параграфи 1 и 2 се заменят със следното:
               
                           „1.
                        
                        
                           С Механизма се координира сума в размер на 3 000 000 000 EUR за периода 2016—2017 г., както и допълнителна сума в размер на 3 000 000 000 EUR за периода 2018—2019 г.
                           
                              Вноска от бюджета на ЕС
                           
                        
                     
                           2.
                        
                        
                           1 000 000 000 EUR от съответните общи суми от 3 000 000 000 EUR за периода 2016—2017 г. и за периода 2018—2019 г. се финансира от бюджета на ЕС въз основа на последващи индивидуални решения за финансиране в съответствие с член 84, параграф 2 от Регламент (ЕС, Евратом) № 966/2012 и в съответствие със заложените в него финансови правила и с изискванията на съответния основен акт.“
                        
                     
         
               4.
            
            
               В член 4 се добавя следният параграф 4:
               
                           „4.
                        
                        
                           Държавите членки предоставят сума в размер на 2 000 000 000 EUR за периода 2018—2019 г. съгласно разбивката на вноските, основаваща се на коефициента въз основа на брутния национален доход (БНД) [на базата на бюджета за 2018 г. на Европейския съюз].“
                        
                     
         
               5.
            
            
               В член 5, параграф 1 точка iv) се заменя със следното:
               
                           „iv)
                        
                        
                           следи вноските от държавите членки в съответствие с предоставения в сертификата за финансов принос на всяка държава членка график на вноските.“
                        
                     
         
               6.
            
            
               В член 8 параграф 3 се заменя със следното:
               „Комисията, в пълна координация с държавите членки, извършва оценка на първия транш от Механизма до 31 декември 2021 г., а на втория транш — до 31 декември 2023 г.“.
            
         
               7.
            
            
               В член 9 параграф 1 се заменя със следното:
               
                           „1.
                        
                        
                           Механизмът се създава, считано от 1 януари 2016 г., за вноски в рамките на бюджетните години 2016 и 2017 и за вноски в рамките на бюджетните години 2018 и 2019. Той ще се управлява въз основа на вноските на държавите членки и на графика за тези вноски, съобщавани на Комисията и потвърждавани от нея.“
                        
                     
         Член 2
   1.   Настоящото решение влиза в сила в деня на приемането му.
   2.   То се публикува в Официален вестник.
   
      Съставено в Брюксел на 14 март 2018 година.
      
         
            За Комисията
         
         Johannes HAHN
         
            Член на Комисията
         
      
   
   
      (1)  Регламент (ЕС, Евратом) № 966/2012 на Европейския парламент и на Съвета от 25 октомври 2012 г. относно финансовите правила, приложими за общия бюджет на Съюза, и за отмяна на Регламент (ЕО, Евратом) № 1605/2002 на Съвета (ОВ L 298, 26.10.2012 г., стр. 1).
   
      (2)  ОВ L 362, 31.12.2012 г., стр. 1.
   
      (3)  Регламент (ЕО) № 1257/96 на Съвета от 20 юни 1996 г. относно хуманитарната помощ (ОВ L 163, 2.7.1996 г., стр. 1).
   
      (4)  Съвместна декларация на Съвета и представителите на правителствата на държавите членки, заседаващи в рамките на Съвета, Европейския парламент и Европейската комисия „Европейският консенсус относно хуманитарна помощ“ (ОВ C 25, 30.1.2008 г., стр. 1).
   
      ОБЯСНИТЕЛЕН МЕМОРАНДУМ
      Приемане на Решението на Комисията относно Механизма за бежанците в Турция за изменение на Решение C(2015) 9500 на Комисията по отношение на приноса за Механизма за бежанците в Турция
      Механизмът за бежанците в Турция беше създаден през 2015 г., за да демонстрира ясно ангажимента на ЕС за подпомагане на бежанците в Турция. Той съчетава хуманитарна и нехуманитарна подкрепа за подпомагане на Турция в нейните усилия за приемането на бежанци. Първият транш от финансирането по линия на Механизма възлизаше на 3 милиарда евро за 2016 г. и 2017 г.
      Мобилизирането на средствата за първия транш по линия Механизма за бежанците в Турция протече успешно. В рамките на 21 месеца от приемането на Изявлението на ЕС и Турция от март 2016 г. беше извършено програмиране и бяха поети задължения и сключени договори за пълния размер на оперативния пакет от 3 милиарда евро. Вторият годишен доклад за Механизма (1) съдържа подробна информация за постигнатите резултати и изпълнението по общо 72 проекта. В доклада се потвърждава постигането на осезаеми резултати. Те включват предоставянето на месечно подпомагане на доходите за близо 1,2 милиона от най-уязвимите бежанци чрез месечни парични преводи по линия на Мрежата за социална закрила при извънредни обстоятелства; предоставянето на обучение по турски език на 312 000 деца бежанци и на образователни материали за 500 000 ученици; както и здравни консултации за близо 764 000 бежанци и ваксинация на 217 000 бебета на сирийски бежанци. Управлението на Механизма също така даде възможност за партньорски подход между ЕС и държавите членки, а съвместното управление не би било възможно, ако финансирането се предоставяше изключително от бюджета на ЕС.
      ЕС има значителен интерес да продължи да прилага практиките, доказали се като успешни. Съответно настоящото решение на Комисията бе изготвено с цел да се гарантира, че ползотворната работа на Механизма може да продължи, съгласно посоченото в Изявлението на ЕС и Турция.
      В Изявлението на ЕС и Турция бе потвърдено, че ЕС ще мобилизира допълнителни 3 милиарда евро за Механизма до края на 2018 г., ако са изпълнени съответните условия. Съответно е необходимо решение за допълнително финансиране с оглед на това да се осигури непрекъснатост на проектите по линия на Механизма и на подкрепата за бежанците. Ето защо Комисията приема решение за втори транш от 3 милиарда евро за Механизма за бежанците в Турция. Бюджетът за 2016 и 2017 г., мобилизиран по линия на Механизма, се състоеше от 1 милиард евро от бюджета на ЕС и 2 милиарда евро от вноски на държавите членки като външни целеви приходи. Предлага се да се действа по същия начин за 2018 и 2019 г. Това разпределение гарантира, че в бюджета на ЕС остава достатъчен марж за справяне с извънредни ситуации и непредвидени кризи до края на настоящата многогодишна финансова рамка, по-специално в областта на миграцията.
      Мобилизирането на вноски от държавите членки за Механизма за 2016 и 2017 г. следваше Общо разбиране за създаване на рамка за управление и обвързаност с условия за Механизма за бежанците в Турция между Комисията и представителите на правителствата на 28-те държави членки (2). Структурата на управление на Механизма, в основата на която стои комитет, в чийто рамки всички държави членки гласуват, а Турция участва със съвещателна функция, се оказа много ефективна. Ако приносът за втория транш би идвал единствено от бюджета на ЕС, биха се прилагали стандартните правила на ЕС и държавите членки биха били изключени от управлението на Механизма. Комисията приканва държавите членки да установят сходна договореност за 2018 и 2019 г., като вноските на отделните държави членки бъдат включени в бюджета на Съюза като външни целеви приходи, както при първия транш.
      
         (1)  Съобщение COM(2018)91 на Комисията от 13.3.2018 г.
      
         (2)  Общо разбиране за създаване на рамка за управление и обвързаност с условия за Механизма за бежанците в Турция между Комисията и представителите на правителствата на 28-те държави членки от 5 февруари 2016 г.